[pic] | AZ EURÓPAI KÖZÖSSÉGEK BIZOTTSÁGA |

Brüsszel, 14.6.2005

SEC(2005) 827 végleges+

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

az EMOGA Garanciarészlegének kiadásairól Korai előrejelző rendszer 1–5/2005

TARTALOMJEGYZÉK

1. A 2005. ÉVI KÖLTSÉGVETÉSI ELJÁRÁS 3

2. Megjegyzések a 2005. évi költségvetés végrehajtásáról 4

3. KÖVETKEZTETÉSEK 7

1. A 2005. ÉVI KÖLTSÉGVETÉSI ELJÁRÁS

Az 1. megnevezés tekintetében a költségvetési eljárást, valamint az előirányzatok megfelelő összegét az eljárás egyes szakaszaira vonatkozóan az 1. melléklet mutatja be.

A Bizottság 2004. április 28-án elfogadta az előzetes költségvetési tervezetet (EKT), amely 50 675,5 millió EUR összegű kötelezettségvállalási előirányzatot és 50 113,9 millió EUR összegű kifizetési előirányzatot foglal magában az 1. megnevezés tekintetében. A kötelezettségvállalási és a kifizetési előirányzatok közötti 561,6 EUR összegű különbség az új tagállamokra vonatkozó azon átmeneti eszköznek tudható be, amelyet differenciált előirányzatokon keresztül alkalmaznak az EMOGA-garancia bármely egyéb intézkedésével szemben. Az 1a. alfejezet tekintetében a 2005. évi EKT-be foglalt becsült előirányzatok összege a különféle érintett termékekre vonatkozóan a belső és külső piaci feltételek értékelésén, valamint a számos egyéb érintett intézkedésre vonatkozó előrelátható követelményeken alapult. Az 1b. alfejezet tekintetében a 2005. évi EKT-be foglalt becsült előirányzatok összegét ezen alfejezetre vonatkozóan a felső határértéken állapították meg.

2004. július 16-án az Ecofin-Költségvetési Tanács elfogadta a költségvetési tervezetet (KT), amely lineárisan összesen 1 000,0 millió EUR-t faragott le az EKT előirányzataiból az 1a. alfejezet (mezőgazdaság) valamennyi olyan jogcímcsoportjára vonatkozóan, amelyek tekintetében az igényelt előirányzatok meghaladták a 800,0 millió EUR-t. Ezzel szemben, az Európai Parlament az EKT első olvasatát követően ugyanazon alfejezet tekintetében megközelítőleg 4,0 millió EUR-ral csökkentette a Bizottságnak az EKT-ben előterjesztett igényelt előirányzatait.

2004 októberében a Bizottság előterjesztette a 2005. évi EKT módosítására irányuló indítványát, így igényelve 50 451,5 millió EUR összegű kötelezettségvállalási előirányzatot és 49 889,9 millió EUR összegű kifizetési előirányzatot az 1. megnevezés tekintetében. A Bizottság a különféle érintett termékekre vonatkozó belső és külső piaci feltételek értékelése alapján 43 289,3 millió EUR összegű kötelezettségvállalási előirányzatot igényelt az 1a. alfejezet tekintetében, így megközelítőleg 224,0 millió EUR-ral csökkentette igényeit az EKT-ban jelzett szinthez képest. Az 1b. alfejezetre vonatkozó összegeket változatlanul hagyták a 2005. évi EKT-ban foglaltakkal azonosan.

2004. november 26-án az Ecofin-Költségvetési Tanács megtartotta a 2005. évi EKT módosítására irányuló indítvány második olvasatát, és az 1. megnevezés szerinti mezőgazdasági kiadások tekintetében fenntartotta az előirányzatoknak a 2004. júliusi első olvasat során elhatározott szintjét. Lényegében a Tanács figyelmen kívül hagyta a Bizottság 2004. októberi módosító indítványát, amely által a becsült költségvetési igényeket 224,0 millió EUR összegű általános csökkentésre vonatkozó előterjesztéssel tették naprakésszé. Az Európai Parlament 2004. december 16-án elfogadta a 2005. évi költségvetést.

Az EMOGA-garancia 2005. évi költségvetésének kötelezettségvállalási előirányzatai elérték a 49 676,0 millió EUR-t, kifizetési előirányzatai a 49 114,4 millió EUR-t az 1. megnevezés tekintetében. A költségvetési előirányzatok megegyeznek a Tanács által a 2004. júliusi első olvasatát követően elfogadott költségvetési tervezet szintjével. Közelebbről:

- az 1a. alfejezet tekintetében: a kötelezettségvállalási előirányzatok összege elérte a 42 835,0 millió EUR-t , és az megközelítőleg 776,0 millió EUR-val kevesebb az előirányzatoknak a 2004. októberi módosító indítványban javasolt összegénél. Ezek az előirányzatok a Bizottság mindhárom tevékenységével kapcsolatosak, nevezetesen: mezőgazdaság (05 politikai terület), halászat (11 politikai terület), valamint egészségügy és fogyasztóvédelem (17 politikai terület), amelyeket ez az alfejezet tartalmaz. A 2005. évi költségvetésbe felvett előirányzatokra jellemző alapvető tényező, hogy ezek az előirányzatok nem a különböző érintett termékekre vonatkozó belső és külső piaci feltételek naprakésszé tett értékelésén és elemzésén alapulnak, mint a 2004. októberében előterjesztett módosító indítványban becsült hiteligények. Következésképpen, a tej- és cukoripari ágazatra megállapított előirányzatok összege nagyobb, mint a módosító indítványban foglalt, legutóbb naprakésszé tett igények szerinti összeg. Ugyanakkor, a gabonafélék, valamint a zöldség- és gyümölcsfélék ágazatára megállapított előirányzatok összege kisebb, mint a módosító indítványban foglalt, legutóbb naprakésszé tett igények szerinti összeg, amelyben figyelembe vettek olyan hátrányos tényezőket, mint a rekord gabona-betakarítás, a világpiaci árak legutóbbi szintje, valamint a dollár gyengülése az euróval szemben;

- az 1b. alfejezet tekintetében: a költségvetésbe foglalt előirányzatok összege változatlan maradt, mivel azt kezdetben is a felső határértéken állapították meg ezen alfejezetre vonatkozóan.

2. MEGJEGYZÉSEK A 2005. ÉVI KÖLTSÉGVETÉS VÉGREHAJTÁSÁRÓL

A 2004. október 16-tól 2005. március 31-ig terjedő időszak tekintetében a költségvetés jelenlegi, a költségvetési fegyelemről szóló, 2000. szeptember 26-i 2040/2000/EK tanácsi rendelet[1] rendelkezései alapján megállapított végrehajtási szintjét a mutató által jelzett kiadási profillal összehasonlítva a 2. melléklet tartalmazza. A következők rövid magyarázatot tartalmaznak a 2005. évi költségvetés különböző ágazatainak tényleges és várható végrehajtási szintje közötti legjelentősebb eltérésekről.

2.1. Monetáris tényezők

A dollár/euro árfolyam

A fent említett időszakban felmerült kiadások figyelembe veszik a dollár/euro árfolyam mozgását. A mezőgazdasági termékek, különösen a gabonafélék és a cukor tekintetében az export-visszatérítések nagy része, és néhány belső támogatás, mint például a gyapottámogatás, esetében a kiadásokat az euro/dollár árfolyam trendje befolyásolja.

A költségvetési hatóság által elfogadott költségvetés a 2005. évi EKT-ban igényelt előirányzatokon alapult, amely tervezet az átlagos EUR 1 = $ 1,25 paritási arányon alapult. Meg kell jegyezni, hogy a 2004. augusztus 1-jétől 2005. március 31-ig terjedő időszak tekintetében az átlagos paritási arány megközelítőleg EUR 1 = $ 1,28 volt, azaz körülbelül 2%-kal volt magasabb a 2005. évi EKT elkészítéséhez használt aránynál.

2.2. 1a. alfejezet – Piaci tényezők

2.2.1. Gabonafélékkel kapcsolatos piaci intézkedések

Míg a végrehajtás egyes szintjei egybeesnek ezen időszak végén, a Bizottság úgy véli, hogy ez a helyzet ideiglenes. Valóban, a túlságosan bőséges gabonatermés 2004/05. évi betakarítása a gabonafélék növekvő mennyiségének intervenciós raktározásához vezetett. Ez arra indította a Bizottságot, hogy a 2004. októberi módosító indítványában további hiteleket igényeljen, amelyeket azonban a költségvetési hatóság nem adott meg. Most, jóllehet nagy mennyiségű gabonát kínálnak intervenciós raktározásra, e mennyiségek egy része még nincs raktáron, az új tagállamokban fennálló kapacitási problémákból eredően. Jelenleg ez a helyzet megnehezíti a szükséges előirányzatok becslését ebben az ágazatban.

2.2.2. Szántóföldi növényekkel kapcsolatos közvetlen kifizetések

A Bizottság jelenleg vizsgálja az előirányzatokkal kapcsolatosan a mutató szintjéhez képest történő túlköltekezést. Számos tagállam tekintetében a Bizottság által e tagállamoknak az e rendszer végrehajtását alátámasztó paraméterekre vonatkozó közleményei alapján becsült, kifizetendő kiadások nem egyeznek az ugyanezen tagállamok által ténylegesen kifizetett vagy kifizetésre szánt összegekkel. Amint e vizsgálat befejeződik, a Bizottság előterjeszti az e rendszerre vonatkozó végleges hiteligényekkel kapcsolatos becsléseit.

2.2.3. Élelmezési programok

Az előirányzatokkal kapcsolatos túlköltekezés ebben az időszakban várhatóan ideiglenes lesz, és a költségvetési év végére megszűnik, mivel az e rendszer szerinti kiadások egy éves jóváhagyott terven alapulnak, amely a rendelkezésre álló előirányzatok összegét a termékek e tervben szereplő mennyiségéhez és megfelelő értékéhez kapcsolja.

2.2.4. Cukor

A Bizottság megfigyelte, hogy az export-visszatérítések kifizetésének ritmusa lelassult a korábbi költségvetési évekkel összehasonlítva, és jelenleg vizsgálja, hogy ez a helyzet ideiglenes-e vagy, hogy kitart-e a költségvetési év végéig. Ez utóbbi esetben, az e rendszerre vonatkozó előirányzatok nem teljes körű felhasználása várható. Másrészről, a jelenlegi piaci helyzet ebben az ágazatban a KAP történetében először a cukor intervenciós raktározásához vezetett, aminek jelentős hatása lehet a költségvetésre.

2.2.5. Textilnövények

A Bizottság nem rendelkezik semmilyen bizonyítékkal, amely megerősítené a költségvetés végrehajtását, ezáltal bármilyen becslés kockázatos lenne jelenleg. Valóban, a gyapottámogatásra vonatkozó végleges kiadás a gyapot görögországi és spanyolországi bejelentett össztermelésétől függ. Ez a paraméter befolyásolja a támogatáscsökkentésnek az abban az esetben alkalmazandó arányát, ha a termelés meghaladja a maximális garantált mennyiséget. Továbbá a gyapot világpiaci ára a végleges termelési számadatok bejelentésének időpontjában érvényes euro/dollár paritási aránnyal összefüggésben befolyásolja a kifizetendő támogatás végleges összegének kiszámítását. Ez a számítás várhatóan május vége – június közepe táján készül el.

2.2.6. Horizontális jellegű közvetlen támogatások

A Bizottság úgy véli, hogy az egyszerűsített területalapú kifizetési rendszer (SAPS) tekintetében az előirányzatokkal kapcsolatos túlköltekezés következhet be, mivel a SAPS a tíz új tagállamból nyolcat érint. E túlköltekezés annak a kettős árfolyam-hatásnak köszönhető, amely abból ered, hogy a közös valutában részt nem vevő tagállamok a támogatásokat nemzeti valutában fizetik ki. Az e hatásból eredő túlköltekezés végleges összege csak akkor lesz ismert, ha valamennyi kifizetést végrehajtottak és bejelentettek a Bizottságnál.

2.2.7. Tej és tejtermékek

A Bizottság egyetért az ebben az ágazatban a mutató által jelenleg jelzett alulköltekezéssel, és úgy véli, hogy ez valószínűleg a költségvetési év végéig folytatódni fog, ha a jelenlegi kedvező külső és belső piaci feltételek továbbra is fennállnak ebben az ágazatban. Ezek a feltételek lehetővé tették a Bizottság számára, hogy csökkentse az export-visszatérítési arányok és a belső piaci támogatások általános szintjét ezen ágazat különböző termékei tekintetében.

2.2.8. Marha- és borjúhús

A mutató jelenleg alulköltekezést jelez. A Bizottság úgy véli, hogy ez az alulköltekezés ideiglenes, mivel úgy becsülte, hogy ha a tagállamok kifizetik a 2004-re járó állattenyésztési támogatást, a 2004. októberi módosító indítványból kivett, 226,0 millió EUR összegű előirányzatokra szükség lesz e várható kifizetések fedezése érdekében.

2.3. 1b. alfejezet – Vidékfejlesztés

A vidékfejlesztésre, és az új tagállamokat érintő átmeneti eszközre vonatkozó előirányzatokat (EU-15) ezen alfejezet tekintetében a felső határértéken állapították meg. Az átmeneti eszköz tekintetében mutatott túlköltekezés ideiglenes, mivel a megfelelő mutatót azon hipotézis alapján hozták létre, hogy ezen eszköz tekintetében valamennyi kötelezettségvállalásra 2005 áprilisában kerül sor. Azonban a Bizottság szolgálatai már ezen időpont előtt megkezdhették az előirányzatok megállapítását, ami így e túlköltekezéshez vezetett, amely várhatóan 2005 áprilisában rendeződik.

3. KÖVETKEZTETÉSEK

Az 1a. alfejezet tekintetében az előirányzatok felvétele a tagállamok kiadásira vonatkozóan 2004. október 16-tól 2005. március 31-ig elérte a 32 902,6 millió EUR-t, azaz: a rendelkezésre álló előirányzatok 76,8%-át. A költségvetési előirányzatokkal kapcsolatos általános alulköltekezés a mutatóval összehasonlítva megközelítőleg elérte a 261,2 millió EUR-t ugyanebben az időszakban. Ez főként az állati termékek ágazatának tulajdonítható, míg a növényi termékek ágazata a költségvetési előirányzatokkal kapcsolatos túlköltekezést mutatott. Jelenleg a Bizottság szorosan figyelemmel kíséri ezt a helyzetet.

Az 1b. alfejezet tekintetében az előirányzatok felvétele a tagállamok kiadásira vonatkozóan 2004. október 16-tól 2005. március 31-ig elérte a 2 705,6 millió EUR-t, azaz: a rendelkezésre álló előirányzatok 39,5%-át. Jelenleg a Bizottság azt reméli, hogy ezen ágazat előirányzatait a 2005. évi költségvetésben tervezett módon költik el.

[pic]

[pic]

[1] HL L 244., 2000.9.29., 27. o.